Vrou se liggaam by skool gekryDie polisie ondersoek ŉ saak van moord nadat die verminkte liggaam van ŉ vrou by ŉ skool in Durban, KwaZulu-Natal gevind is. Lt. Kol. Vincent Mdunge, woordvoerder van die polisie, sê die 29-jarige vrou is verskeie kere met ŉ skerp voorwerp gesteek waarna haar maag oopgesny is. Mdunge sê die vrou se verminkte liggaam is omstreeks 20:00 Saterdagaand by die skool in Umlazi gevind. Hy sê die polisie wag op die uitslag van die nadoodse ondersoek ten einde vas te stel of die vrou verkrag is. Mdunge sê die motief vir die moord is nog nie bekend nie en niemand is nog in hegtenis geneem in verband met die voorval nie.